LT Europos Sąjungos oficialusis leidinys C 34/8

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2010/C 34/04

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 7 straipsnį. Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

SANTRAUKA

TARYBOS REGLAMENTAS (EB) Nr. 510/2006

„PRLEŠKA TÜNKA“

EB Nr.: SI-PGI-0005-0533-24.03.2006

SKVN ( ) SGN ( X )

Šioje santraukoje informacijos tikslais pateikiami pagrindiniai produkto specifikacijos elementai.

1. Atsakinga valstybės narės institucija:

Pavadinimas: Ministrstvo RS za kmetijstvo, gozdarstvo in prehrano Adresas: Dunajska 58 SI-1000 Ljubljana SLOVENIJA Tel. +386 14789109 Faks. +386 14789055 E. paštas: varnahrana.mkgp@gov.si

2. Paraiškos teikėjas:

Pavadinimas: Društvo za promocijo in zaščito prleških dobrot Adresas: Križevci 11 SI-9242 Križevci pri Ljutomeru SLOVENIJA Tel. +386 25888144 Faks. — E. paštas: — Sudėtis: Gamintojai ir (arba) perdirbėjai ( X ) Kita ( )

3. Produkto rūšis:

1.2 grupė Mėsos produktai (virti, sūdyti, rūkyti ir kt.)

4. Specifikacija:

(Reglamento (EB) Nr. 510/2006 4 straipsnio 2 dalyje pateiktų reikalavimų santrauka)

4.1. Pavadinimas:

„Prleška tünka“

4.2. Aprašymas:

Gaminį „Prleška tünka“ sudaro mėsa ir taukai. Mėsos gabalai (kiaulienos kumpis, nugarinė, filė arba sprandinė) sūdomi, sausai termiškai apdorojami ir rūkomi. Taukai (kiaulienos spirgai) ruošiami termiškai apdorojus kietuosius nugaros lašinius, kurie susmulkinami ir pagardinami prieskoniais. Mėsa ir taukai brandinami inde kartu bent 30 dienų.

„Prleška tünka“ visada gaminamas iš mėsos ir taukų. Mėsa yra vienodos, šviesiai rausvos spalvos, būdingos sūdytai, termiškai apdorotai mėsai, be jokių pilkos, tamsios ar kitokios spalvos pakitimų. Taukai yra kreminės baltos spalvos, lengvai tepami ir atitinkamos sudėties (juose yra ryžių kruopos dydžio spirgučių) bei būdingo skonio.

Mėsa yra brandžios, sūdytos, rūkytos mėsos skonio ir sūroka, jaučiamas harmoningas, aiškus prieskonių skonis. Taukų skonis privalo būti tipiškas.

4.3. Geografinė vietovė:

„Prleška tünka“ gaminamas Prlekijos geografinėje vietovėje, apimančioje Liutomerio, Razkrižje, Križevcų, Veržejaus, Sveti Jurij, Radencų, Gornia Radgonos ir Ormožo savivaldybes.

4.4. Kilmės įrodymas:

Visi gamintojai turi būti įsikūrę geografinėje vietovėje.

Kiekvienas gamintojas privalo registruoti duomenis, kuriais galima įrodyti, kad gaminys atitinka „Prleška tünka“ specifikacijos reikalavimus. Gamintojai privalo turėti išsamius tiekiamų žaliavų, gamybos proceso, brandinimo proceso trukmės, mikrobiologinės analizės ir organoleptinės analizės aprašus ir registruoti, koks gaminio „Prleška tünka“ kiekis pagaminamas ir parduodamas. „Društvo za promocijo in zaščito prleških dobrot“ (Prlekijos tradicinių gaminių propagavimo ir apsaugos asociacija) tikrina gamintojų įsikūrimo vietą ir registruojamus duomenis, kuriais galima įrodyti, kad jie atitinka būtinus reikalavimus ir specifikaciją. Be to, asociacija sudaro gamintojų sąrašą. Visas gamybos procesas, nuo žaliavų panaudojimo iki galutinio produkto, yra atsekamas, kadangi kiekvienas gamintojas labai griežtai tikrinamas. Gamintojus taip pat tikrina nepriklausoma kontrolės institucija, kuri atitinka Europos standarto EN 45011 reikalavimus.

4.5. Gamybos būdas:

Gaminį „Prleška tünka“ sudaro mėsa ir taukai.

Kiaulienos kumpis, nugarinė, filė arba sprandinė be kaulų, odos ir poodinių riebalų yra rauginami rauginimo druskoje, kuri sudaro 2,4–2,8 % lyginant su šviežios mėsos svoriu (leidžiama NaNO2 koncentracija 0,5–0,6 %). Taip pat galima dėti iki 0,5 % cukraus. Draudžiama į mėsą švirkšti sūrymą. Kiti prieskoniai, kuriuos leidžiama naudoti ruošiant mėsą, – pipirai, česnakai, kmynai ir laurų lapai. Rauginimo temperatūra privalo būti 0–80 °C. Vienodai rauginta mėsa yra sausai termiškai apdorojama ir išrūkoma.

Taukai ruošiami termiškai apdorojant kietuosius nugaros lašinius, kurie po to susmulkinami į 6–8 mm skersmens gabalėlius, sūdomi rupia 2–2,4 % druska ir gali būti pagardinami juodaisiais pipirais ir česnaku.

Gaminant „Prleška tünka“ paruošta mėsa ir taukai dedami sluoksniais vienas ant kito į indą, vadinamą „tünka“. Apatinį sluoksnį inde sudaro taukai, ant kurių dedamas sluoksnis mėsos, po to sluoksnis taukų ir taip toliau. Viršutinis sluoksnis visada yra taukai. Mėsos gabalai, sluoksniuojami taukuose, negali tarpusavyje liestis. Mėsa ir taukai brandinami kartu inde bent 30 dienų.

„Prleška tünka“ laikomas uždaruose induose arba maišuose ne aukštesnėje kaip 12 °C temperatūroje.

Fasuotas gaminys „Prleška tünka“ gali būti bet kokio svorio, bet mėsos ir taukų santykis privalo būti nuo 60:40 iki 70:30.

Fasuotame gaminyje „Prleška tünka“ yra nustatytas taukų ir mėsos, prieš pakavimą imamų iš brandinimo indų, santykis. Siekiant išsaugoti ypatingas kokybės ir organoleptines „Prleška tünka“ savybes, ypač mikrobiologinį galutinio produkto saugumą, gaminį „Prleška tünka“ reikia pakuoti nustatytoje geografinėje vietovėje, iš karto po brandinimo. Jis gali būti įpakuotas vakuuminėje arba modifikuotos atmosferos pakuotėje.

4.6. Ryšys su geografine vietove:

Gaminio „Prleška tünka“ apsauga grindžiama gaminant „Prleška tünka“ naudojamos specialios technologijos, kuri jam suteikia būdingas organoleptines savybes, tradicija.

Nuo neatmenamų laikų Prlekija garsėjo kiaulių auginimu. Ūkininkai pradėjo gaminti „tünka“ daugiausia todėl, kad mėsą reikėjo išlaikyti visus metus. Todėl jie pradėjo sluoksniuoti mėsą taukuose, kuriuos anksčiau iš dalies tirpindavo, tada sūdydavo ir atvėsindavo (veiksmažodis „tünkati“ reiškia sluoksniuoti). Didelį medinį indą, kuriame taukuose laikydavo mėsą, vadindavo „tünka“ ir šis išsireiškimas naudojamas iki šių dienų.

1487 m. įrašai rodo, kad „tünka“ buvo žinoma daugelyje bažnyčiai priklausančių žemių ir daugelyje miestų šioje geografinėje vietovėje.

Remiantis išlikusiais duomenimis, XVIII a. pabaigoje Prlekija garsėjo taukais, kiauliena, džiovinta kiauliena ir ypatingais mediniais indais, vadinamais „tünka“, kuriuose jau tais laikais buvo laikomas šis tradicinis gaminys.

Taigi per kartų kartas „Prleška tünka“ gamyba tapo tradiciniu metodu išlaikyti mėsai visus metus.

Įvairūs tyrimai rodo, kad ypatinga gaminio „Prleška tünka“ gamybos technologija ir pavadinimas buvo išsaugoti tikslioje geografinėje vietovėje, nurodytoje 4.3 punkte, kur šiais laikais produktas gaminamas modernesniu būdu, bet išlaikant visą tradicinį originalų gamybos metodą.

Šiandien geras „Prleška tünka“ vardas patvirtintas įvairiais sertifikatais ir apdovanojimais, gautais per patikrinimus. Dar ir šiandien tradicinis Prlekijos regiono patiekalas yra juodos duonos riekė, užtepta taukais, su gabalėliu „tünka“ mėsos ir marinuotu agurku.

4.7. Kontrolės įstaiga:

Pavadinimas: Bureau Veritas, d.o.o. Adresas: Linhartova 49a SI-1000 Ljubljana SLOVENIJA Tel. +386 14757670 Faks. +386 14747602 E. paštas: info@bureauveritas.si

4.8. Ženklinimas etiketėmis:

Gaminio „Prleška tünka“ gamintojai, atitinkantys specifikacijoje nurodytas sąlygas ir turintys tai patvirtinantį sertifikatą, privalo savo produktus ženklinti etiketėmis, kuriose nurodomas produkto pavadinimas „Prleška tünka“, bendras simbolis – medinis indas („tünka“), nacionalinis kokybės simbolis ir atitinkamas Bendrijos simbolis.

Be informacijos, kurią reikalaujama pateikti pagal taikomus teisės aktus, produkto aprašyme taip pat privalo būti mėsos gabalo (kumpio, nugarinės, filė arba sprandinės) pavadinimas ir mėsos bei taukų santykis. Nugarinė ir filė gali būti vadinamos „šnita“, o sprandinė – „šijak“. Mėsos ir taukų santykis visada privalo būti nurodomas taip, kad iš viso susidarytų 100.